Je Jehans de Claron, chevaliers, fais savoir à touz ces qui verront ces lettres que je recognois que je doy à noble donzeal Jehan de Chalon, signour d’Allay, mon seignour, sexante livres d’estevenens bons et loious, lesquies je ay eu et receu de luy de bon emprompt et loiaul en bons deniers nombrez, desquex je me tien por bien paiez; pour lesquies sexante livres je enloi et oblige par nom de gagiere en la main doudit Jehan, mon seignour, toutes les choses ci dessoz escriptes, c’est à savoir: le mès Perrette, de Rurey, le mès à fiz Florier, qui part à celuy mès, le mès à Mareschaut, le mès à Porteterre, le mès Ogier, le mès Vuillemet, le mès à Veitre, la moitié d’un bichot de froment de champ d’aot, l’uyme partie de la fromagerie, des fruittures et des corvées des cherrues, et quanque je ay, puis avoir et doy en la vile de Deserviler, ou terretoire et ou finaige, en homes, en maison, en chasax, en curtiz, en cense, en signorie, en bois, en prey, en champs, en pasquiers, en communes et en toutes autres choses, quies qu’elles soient; et trente quatre septures de prey ou finaige de Levier, qui sunt de ma demeneure, et quarante quatre jornax de terre arable en cel meisme finaige, et quanque je ay, puis avoir et doy en toute ladite vile de Livier et ou terretoire, en homes, en maisons, en chasaux, en cortiz, en cens, en corvées, en fromagerie, en fructures, en bois, en prey, en champs, en pasquiers, en communes, en signorie et en toutes autres choses, quel qu’elles soient et pour quelque raison je les i aie; et tel droit et tel raison come j’ay ne puis avoir en la forest de Sarray. Et toutes les choses dessusdites je dis et recognois estre dou fey adit Jehan, mon seignour... En tesmoignaige de laquel chose, je ay requis et fait metre en ces lettres le seal dou chapitre de l’iglise de Saint-Anathoile de Salins... Ce fut fait l’an de l’incarnation Nostre Signour qui corroit par mil CC et quatre vinz, ou mois d’aost.